和蕭十六人名  其三
作者：孔平仲
朝代：宋

paragraphs: 贛陽嶠北氣鬰滯，晨興何晏惟昏睡。
江左雄豪每自奇，學孟希韓非不至。
奈何進取位尚卑，上官儀檢多輕視。
金朱浮華奚足戀，策馬周遊窮海涘。
從茲岩谷永遁逃，請師丹竈捐塵事。
廬山簡寂尋舊隠，雪竇參禪入初地。
誰能榮謝混流俗，居常衮衮隨升墜。
鋪張翰墨作小詩，聊陳平昔烟霞志。